జైట్లీ వద్దకు 'జన్‌ధన్‌' పంచాయితీ!
- నేడు పీఎస్‌బీ అధినేతలతో ఆర్థిక మంత్రి భేటీ
న్యూఢిల్లీ: శాఖల్లో 'జీరో బ్యాలెన్స్‌' (ఒక్క రూపాయి కూడా నిల్వ లేని) ఖాతాల సంఖ్యను తగ్గించి చూపేందుకు కొన్ని బ్యాంకులు తమ వద్దనున్న 'జన్‌ ధన్‌ ఖాతా'ల్లో రూ.1తో మొదలుకొన్ని చిన్న మొత్తంలో నగదును డిపాజిట్‌ చేసినట్లు వచ్చిన ఆరోపణలను కేంద్రం సీరియస్‌ అయింది. కొన్ని మీడియాల్లో వచ్చిన వార్తలకు స్పందించిన ఆర్థిక మంత్రుత్వ శాఖ వీటిపై సమగ్ర దర్యాప్తు చేయిస్తామని ప్రకటించింది. బాధ్యులపై తగిన చర్యలు తీసుకోనున్నట్లు ప్రకటించింది. దీంతో బెంబేలెత్తుతున్న ప్రభుత్వ రంగ బ్యాంకుల (పీఎస్‌బీల) అధికారులు అసలు వాస్తవాలను ఆర్థిక మంత్రికి వివరించేందుకు సమయత్తమవుతున్నట్లు సమాచారం. శుక్రవారం ఆర్థిక మంత్రి పీఎస్‌బీ అధినేతలతో సమావేశమై మొదటి త్రైమాసిక పనితీరును సమీక్షించనున్నారు.
ఈ సమావేశంలో జన్‌ధన్‌ పంచాయితీ విషయం చర్చకు వచ్చే అవకాశం ఉందని తెలుస్తోంది. ఈ సమావేశంలో అసలు విషయాన్ని వివరించి ఈ వివాదానికి అక్కడితో పుల్‌స్టాప్‌ పెట్టాలని యోచిస్తున్నట్లు సమాచారం. ఈ అంశంతో పాటు మొదటి త్రైమాసికంలో రుణ వితరణ, బ్యాంకుల పనితీరు, నిరర్ధక ఆస్తులను నియంత్రించేందుకు చేపట్టిన చర్యలతో పాటు పలు కీలక అంశాలు ఈ సమావేశంలో రానున్నాయి. అర్థిక సమ్మిళిత్వాన్ని పెంపొందించే ఉద్దేశంతో అందుబాటులోకి తెచ్చిన 'ప్రధాన మంత్రి జనధన్‌ యోజనా' ఖాతాల్లో వాస్తవానికి ఒక్క రూపాయి కూడా నగదు ఉండాల్సిన అవసరం లేదు. అయితే ఈ పథకంపై సమగ్ర అవగాహన లేని కొన్ని శాఖల్లోని అధికారులు తమ పనితీరును మెరుగ్గా చూపించుకొనేందుకు గాను పలు ఖాతాల్లోకి చిన్న మొత్తంలో డబ్బులు డిపాజిట్‌ చేయడం వంటి అక్రమ పద్ధతులకు పాల్పడి ఉంటారని బ్యాంకింగ్‌ వర్గాలు అభిప్రాయపడుతున్నాయి.
మీ స్నేహితులకు రికమెండ్ చెయ్యండి